Gaan Fatah en Hamas se ooreenkoms hou?Argieffoto In die Gasa-strook waar die terreurbeweging Hamas sedert die burgeroorlog tien jaar gelede alleen die septer swaai, word daar feesgevier nadat ’n gesamentlike regeerakkoord met Fatah in Egipte gesluit is. Die twee organisasies sal van Desember af saam oor die uitgemergelde Gasa regeer. Die inwoners van Gasa sien in die proses veral die lig dat die ekstreme isolasie waaraan hulle onderwerp was, verlig sal word. Daar word veral op gereken dat die grenspos in die suide na Egipte meer dikwels oopgestel sal word wanneer Hamas en Fatah dit saam beman. Die grens met Israel sal na verwagting dig toe bly. ’n Kwessie wat die hele poging kan lamlê is dat Hamas nog geen aanduiding gegee het dat hy van sy reuse-arsenaal of gewapende vleuel afstand sal doen nie. Israel voel solank as wat missiele oor die grens afgevuur word of tonnels onder die grens deur gegrawe word waardeur aanvalle geloods kan word, is daar geen sprake van ’n oplossing nie. Hamas het oplossings begin soek toe Fatah, wat die Wesoewer beheer, ekonomiese strafmaatreëls teen Hamas ingestel het. Feitlik alle buitelandse hulp aan die Palestyne word na die regering op die Wesoewer gekanaliseer. Die Wesoewer met sy twee miljoen inwoners het onleefbaar begin word. Waarnemers wys daarop dat die nuwe ooreenkoms, soos voriges, en selfs die Camp David-ooreenkoms en wat die Palestyne geraak het, baie oppervlakkig is. Dit is eintlik vreemd dat dit die inwoners van die Wesoewer is wat die meeste vreugde toon oor die ooreenkoms. Die inwoners besef seker ook teen dié tyd dat die benadering tot nou toe, naamlik om terreurdade teen Israel te pleeg, maar net in die oortreffende trap vergeld word. Intussen word hul eie swaarkry steeds net groter. Hamas besef stellig ook dat solank as wat die VSA Israel ondersteun, sal Israel kans kry om al hoe sterker te word. Pas het die VSA en Israel albei uit die VN-liggaam, Unesco, onttrek weens beskuldigings dat Unesco te bevooroordeeld teenoor Israel begin optree. Nog ’n faktor is dat Arabiese lande nou oor die algemeen erg wantrouig is oor selfs skynbaar onskadelike radikale Moslem-bewegings. ’n Ruk later is dit gemagtigde organisasies wat wêreldwyd terreur pleeg – en Hamas is ideologies nie ver van Isis verwyder nie. Of die ooreenkoms gaan bydra tot ’n vredesproses wat Israel betrek, sal die tyd moet leer. Solank Hamas nog beheer oor sy arsenaal en gewapende magte behou, is dit egter heeltemal buite die kwessie.